འཇམ་འབྲས་འདི་ཉིད་རྒྱ་མཚོའི་འགྲམ་གྱི་ཚ་བ་ཆེ་སའི་ས་གནས་ཀྱི་ཤིང་གསེབ་དང་།མཚོ་འགྲམ།ཐང་བདེ་བའི་དེའུ་འབུར་བཅས་སུ་སྐྱེ་ཞིང་།འདེབས་འཛུགས་ཀྱང་བྱེད་པའི་ཤིང་དབྱིབས་དང་བོང་ཚད་གནམ་སྟར་ཙམ།ལོ་མ་སྲད་རིགས་ཀྱི་ལོ་མ་ལྟ་བུ་སིབ་སིབ་ཅན།ལོ་མ་སྐྱེ་སའི་ཡལ་ཕྲན་གྱི་རྩེར་ཚེར་མ་ཡིན་པ་དང་ཡལ་གའི་ངོས་སུའང་ཚེར་མ་སྐྱེས་ཤིང་།མེ་ཏོག་སེར་པོ་འདབ་མ་བཞི་ཅན་ཞིབ་པ།གང་བུ་ནར་མོ་འགྲང་ལ་སྲ་བ་ཕྱི་ངོས་སུ་ཚེར་ཞིབ་ཡོད་པ།ནང་དུ་འབྲས་བུ་ཕལ་ཆེར་གསུམ་བཞི་ཙམ་དང་མང་ཤོས་བརྒྱད་དགུ་ཙམ་ཡོད་པ་ཞིག་ཡོད།སྨན་དུ་སྦྱར་བྱ་ནི་དེའི་འབྲས་བུ་སྟེ།དབྱིབས་རིལ་མོ་མདོག་ཐལ་སྐྱ་དང་འགའ་ཤས་ལ་ལྗང་ཞད་ཡོད་པ།ཕྱི་སྐོགས་སྲ་ཞིང་འཇམ་ལ་ནང་དུ་ཚི་གུ་དཀར་པོ་ཅན་ཞིག་གོ།འདྲ་ཡིག་ལས།འཇམ་འབྲས་སྦྲུལ་གྱི་སྒོ་ང་འདྲ།ཞེས་དང་།ཟུར་མཁར་མཉམ་ཉིད་རྡོ་རྗེ་ཡིས་མཛད་པ་རྒྱུད་ཕྱི་མ་ལས་སྨན་ངོ་གསལ་བྱེད་སྣང་གསལ་སྒྲོན་མེ་ལས།ཀ་རཉྫ་ནི་གཡུ་ཐོག་པས་འཇམ་འབྲས་ལ་འདོད།བི་ཇི་ཆེར་རྗེས་སྲིན་བུ་དམར་ལེབ་ལ་འདོད།གཞན་ཁག་ཅིག་གིས་བསེ་ཤིང་རིགས་ཀྱི་འབྲས་བུ་ལ་བཞེད་པ་སོགས་ཡོད་ཀྱང་སླར་ངེས་པ་རྙེད་པ་ནི་ཤིང་ལ་ཀ་རཉྫ་དང་འབྲས་བུ་ལ་འཇམ་འབྲས་ཏེ་རིགས་ཆེ་ཆུང་གཉིས།བརྒྱད་པའི་རང་འགྲེལ་ལས།ཀ་རཉྫ་རྣམ་གཉིས་དང་ཅེས་འབྱུང་བས་སོ།ཞེས་པ་ལྟར་འབྲས་བུ་ཁམས་རྡོག་ཆེ་བ་ལ་ཀ་རཉྫ་དང་སྔོ་འཇམ་ཆུང་བ་ལ་འཇམ་འབྲས་ཞེས་རིགས་ཆེ་ཆུང་གཉིས་སུ་བརྩི།ད་རུང་ཀ་རཉྫ་འཇམ་འབྲས་ཡིན་པའི་རྒྱུ་མཚན་གཞན་ཞིག་ནི་ཕྱི་རྒྱུད་ཀྱི་སེ་འབྲུ་བརྒྱད་པའི་སྐབས་སུ་བཅའ་སྒ་བྱི་ཏང་ཀ་དང་ཙི་ཏྲ་ཀ།འཇམ་འབྲས་བསྟེན་པས་ཕོ་བའི་མེ་ཉམས་གསོ།ཞེས་པ་དང་བཤད་རྒྱུད་ནུས་པ་རྐྱང་སེལ་སྐབས་ཀ་རཉྫ་ཡིས་ཕོ་བའི་མེ་དྲོད་གསོ་ཞེས་པ་དང་གཅིག་པ་ལ་བརྟེན་ནས་སྨྲ།